google/wiki40b huggingface dataset:
רימון כשר

רימון כשר (נולד בא' באדר תש"ה, 14 בפברואר 1945) הוא פרופסור אמריטוס במחלקה לתנ"ך באוניברסיטת בר-אילן.

ביוגרפיה

נולד בירושלים, בנו של חוקר התנ"ך והמשורר שמעון כשר, ונכד לרב מנחם מנדל כשר. אמו, צפורה, היא בתו של הרב יעקב רבינוביץ', רבה של רוגולי, ונכדתו של הרב צבי יהודה רבינוביץ' תאומים. אחיו הוא פרופ' אסא כשר.
תחומי התמחותו הם אמונות ודעות בתקופת המקרא, ספרות הנבואה של סוף תקופת בית ראשון ותחילת בית שני, ותרגומי המקרא הארמיים. שימש ראש המכון לתולדות חקר הפרשנות ודקאן הספריות באוניברסיטת בר-אילן.
פרופ' כשר פרסם מחקרים בתחום חקר המקרא ובתרגומים ארמיים. בין חיבוריו: פירוש על ספר יחזקאל עם מבוא ופירוש, במסגרת הסדרה "מקרא לישראל". יחד עם פרופ' אליהו עסיס, דקאן הפקולטה למדעי היהדות באוניברסיטת בר-אילן, הוא סיים לכתוב את הפירוש לספר חגי ולספר מלאכי, אף הם בסדרה "מקרא לישראל". כמו כן השתתף בעריכתם של כמה קבצים בסדרה "עיוני מקרא ופרשנות" היוצאת לאור מטעם המחלקה לתנ"ך שבאוניברסיטת בר-אילן.

ספר יובל לכבודו

בשנת 2013 יצא ספר יובל לכבודו בהוצאת SBL באטלנטה. הספר כולל מאמרים בעברית שכתבו עמיתיו ותלמידיו.
זמאלכ

היסטוריה

בימי שלטונו של אסמאעיל פאשא כונה האי בשם "הגן הבוטני" (בצרפתית: Jardin des Plantes), כיוון שהיה עליו ריכוז גדול של צמחים אקזוטיים אשר הובאו למקום מכל רחבי תבל. אדריכל הנוף הצרפתי, דה לה שבלרי, תכנן את גני האי ואתרים למשתלות. על חופו המזרחי של האי נבנה קיוסק למען המבקרים באי והמפקחים על הפעילות בו.
בשנת 1869 הוחלף מפנה הקיוסק בארמון ג'זירה, בית קיץ שצורתו U. הארמון נבנה לאורחים שהגיעו לחגיגות פתיחת תעלת סואץ בשנת 1869. בין האורחים המכובדים ששהו בו היו קיסר אוסטריה, פרנץ יוזף הראשון, ואז'ני, אשתו של נפוליאון השלישי קיסר צרפת. בתחילת המאה ה-21 ארמון ג'זירה מהווה את חלקו העיקרי של מלון מריוט בקהיר ועל גגו פועל תיאטרון פתוח המשקיף אל נהר הנילוס.
בזמאלכ נבנו ארמונות נוספים לבני משפחת המלוכה המצרית. בשנת 1882 נבנה בזמאלכ מועדון הספורט ג'זירה.
אנרי קאסאדסי

ביוגרפיה

קאסאדסי החל את לימודי המוזיקה אצל אלבר לאוויניאק ולמד ויולה אצל תיאופיל לאפורז' בקונסרבטואר של פריז, שם זכה בפרס ראשון בשנת 1899. מ-1910 עד 1917 היה הוויולן של רביעיית קאפה.
בשנת 1901 ייסד קאסאדסי, יחד עם קאמי סן-סנס, את האגודה לכלים עתיקים. האגודה, שפעלה בין 1901 ל-1939, הייתה חמישייה של נגנים, שהשתמשו בכלים שיצאו משימוש, כמו ויולה דה גמבה, או הכלי של קאסאדסי עצמו, ויולה ד'אמורה.
החמישייה נודעה בזמנה גם בביצועי בכורה ליצירות שאבדו והתגלו מחדש, מאת מלחינים שהלכו זה כבר לעולמם. לאחר זמן התגלה, שקאסאדסי ואחיו, בעיקר מריוס קאסאדסי, כתבו את היצירות הללו. קונצ'רטו "אדלאיד", לכאורה מאת מוצרט, מיוחס לעיתים בטעות לאנרי, אבל נכתב למעשה על ידי מריוס.
עם זאת, אנרי נחשב למחברו של הקונצ'רטו ברה מז'ור לוויולה, שנחשב לפרי עטו של קרל פיליפ עמנואל באך. רייצ'ל ו. וייד תיארה אותו בנספח ב' ששל ספרה "קונצ'רטי לכלי מקלדת של קרל פיליפ עמנואל באך" (אן ארבור, מישיגן: הוצאת כתבי מחקר של אוניברסיטת מישיגן, 1981) עמ' 279-82.
הקונצ'רטו הזה הופיע ב-1911 בהוצאה רוסית, כביכול "בעיבוד... לתזמורת קטנה בידי מקסימיליאן שטיינברג," ובהמשך זכה לביצועי מנצחים כמו דריוס מיו וסרגיי קוסביצקי והוקלט בניצוח פליקס פרוהאסקה ויוג'ין אורמנדי. "כך קרה," כתבה וייד ב-1981, "שבימינו, הקונצ'רטו המוקלט ביותר של ק.פ.ע. באך, הוא זיוף."
כמו כן מייחסים לאנרי את ה"קונצ'רטו של הנדל" ואת ה"קונצ'רטו של באך", שניהם לוויולה. במקרים רבים מציינים אותם כ"הקונצ'רטו של הנדל/קאסאדסי" ו"בקונצ'רטו של באך/קאסאדסי". חוקרים ומלומדים מאשרים, ששני הקונצ'רטי הללו נכתבו על ידי אנרי קאסאדסי בסגנון המלחינים, שבשמותיהם השתמש.

יצירות פדגוגיות

"טכניקת הוויולה ד'אמורה" (1931)
The End

הפקה

השיר נכתב על ידי פול מקרטני (הקרדיט ניתן גם לג'ון לנון). זהו השיר האחרון שהוקלט על ידי כל הלהקה יחד (ג'ון לנון, פול מקרטני, ג'ורג' האריסון ורינגו סטאר, וגם השיר האחרון שהלהקה הקליטה. בחלקו הראשון של השיר משתעשעים לנון, מקרטני והאריסון באלתורים על הגיטרות, כל אחד בתורו, וכן סולו התופים היחיד של רינגו סטאר בכל הקלטות הביטלס. בחלקו השני, לאחר פאוזה קצרה של פסנתר, נשמע המשפט המסכם - "And in the end, the love you take is equal to the love you make" (ובסופו של דבר, האהבה שאתה מקבל שווה לאהבה שאתה נותן). אחרי משפט זה, נשמע מצלול של קולות: אורגן, גיטרות, כלי נשיפה ומיתר המסתיים באקורד רב רושם.
לכאורה, אין דרך מרשימה מזאת לסיים את האלבום האחרון של הביטלס. אך לחברי הלהקה הייתה הפתעה: בסוף השיר The End יש כ-20 שניות של שקט מוחלט -המטעה את המאזינים לחשוב שהאלבום הסתיים. לאחר מכן נשמע אקורד פתאומי וחזק, ולאחריו אותו שיר שנחתך על ידי מקרטני - Her Majesty. האקורד המפתיע אינו אלא סיומו של השיר Mean Mr. Mustard. לאחר 23 שניות שבהן פול מקרטני מדבר על הוד מעלתה, נקטע השיר במפתיע, בדיוק כמו בסוף השיר I Want You בצידו הראשון של האלבום. באלבום הרמיקס של הלהקה LOVE, נמצא סולו התופים ואלתור הגיטרות בשיר Get Back. במשחק הווידאו של הלהקה The Beatles: Rock Band, השיר מגיע בסופו של המשחק.
השגריר

העונה הראשונה

ב-2005 עלתה לשידור העונה הראשונה של "השגריר". במהלך התוכנית שפטו את ארבעה-עשר המתמודדים שלושה שופטים: דובר צה"ל לשעבר נחמן שי, ראש השב"כ לשעבר יעקב פרי והכתבת הפוליטית של חברת החדשות של הערוץ השני רינה מצליח.

העונה השנייה

ב-4 במרץ 2006 עלתה לאוויר העונה השנייה של "השגריר" בשם החדש "השגריר - חמש יבשות". החידוש העיקרי בעונה זו היה הפרס החדש: המנצח בתוכנית יזכה להיות נציג ההסברה הבינלאומי של ארגון Israel At Heart ויישלח לפעילויות הסברה מסביב לעולם. במהלך העונה נשלחו המתמודדים לאוסטרליה, אסיה, אירופה, אמריקה ואפריקה לביצוע המשימות השונות. 

חידוש נוסף היה החלפת השופט יעקב פרי בראש אגף כוח אדם בצה"ל לשעבר, גיל רגב. למרות זאת, פרי התארח בפרק מיוחד לבחינת המתמודדים. כמו כן, שודרו מספר תוכניות מיוחדות בהן נבחנו המתמודדים בשאלות ידע כללי בהנחייתו של ארז טל.
המנצחת, מלודי סוכרביץ, סיימה לבסוף את תפקידה אחרי ארבעה חודשים ושבה לישראל.
צביקה דן

שירותו הצבאי

עם גיוסו לצה"ל בשנת 1986 שובץ בחטיבת גבעתי. בגבעתי עבר צביקה מסלול הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה כמפקד מחלקה בגדוד שקד. בשנת 1991 מונה למפקד פלוגת מסלול ולאחר מכן למפקד פלוגת החוד בגדוד. בשנת 1993 מונה למפקד פלוגת העורב החטיבתית, והוביל אותה בלחימה בדרום לבנון. לאחר השתלמות בפו"ם ולימודים אקדמיים מונה לסגן מפקד גדוד שקד. בשנת 1998 קודם לדרגת סא"ל ושימש כראש ענף נ"ט במרכז הלאומי לאימונים ביבשה. 
בשנת 1999 שימש כסגן מפקד חטיבת בנימין, בין היתר עם פרוץ האינתיפאדה השנייה. בשנת 2000 מונה למפקד גדוד נחשון, והוביל את הגדוד במבצע חומת מגן. בתום תפקידו שימש כמפקד בא"ח "אדם" ובשנת 2005 מונה לסמח"ט ביסלמ"ח. במסגרת תפקידו לחם דן במלחמת לבנון השנייה. בשנת 2007 מונה למ"מ רמ"ח תורת חי"ר וצנחנים (תחצ"ן) והיה אחראי על תהליך הפקת הלקחים בחיל הרגלים לאחר המלחמה. בשנת 2011 הועלה לדרגת אל"ם ושימש כראש מחלקת הבטיחות ובקרת איכות (מבק"א). במסגרת תפקידו לקח חלק במבצע עמוד ענן ובמבצע צוק איתן. בשנת 2015 פרש לגמלאות.
לדן תואר ראשון במדע המדינה ולימודי מזרח תיכון מטעם האוניברסיטה העברית ותואר שני במינהל עסקים מטעם אוניברסיטת בן-גוריון.
סלהאטין דמירטאש

סלהאטין דמירטאש (Selahattin Demirtaş; נולד ב-10 באפריל 1973), פוליטיקאי כורדי בטורקיה. 
יחד עם פיגן יוקסקדה , הוא מנהיג את מפלגת העמים הדמוקרטית (HDP), אשר נכנסה לראשונה לפרלמנט הטורקי בבחירות של יוני 2015, לאחר שהצליחה לעבור את אחוז החסימה (הגבוה בעולם) של 10%. ב-4 בנובמבר 2016 הוא נעצר יחד עם פיגן יוקסקדה וחברי HDP אחרים.
לשכת השלום הבינלאומית בשווייץ

לשכת השלום הבינלאומית בשווייץ (בצרפתית: Bureau international de la paix) היא ארגון בינלאומי שבסיסו בעיר ז'נבה בשווייץ. הארגון נוסד בברן ב-1891 וזכה בפרס נובל לשלום לשנת 1910. 
מטרות הלשכה הן לתאם בין פעילויות של ארגוני שלום שונים, ולקדם את התפיסה של פתרון סכסוכים בינלאומיים בדרכי שלום. בשנות פעילותה הראשונות הייתה הלשכה מזוהה עם התנועה הפציפיסטית שפעילותה גברה באותן שנים באירופה. חברי הלשכה פעלו כדי לייסד בית משפט בינלאומי לבוררות וקראו לשיתוף פעולה והידברות בין מדינות. ביחד עם ארגונים דומים שקמו באותה תקופה, ניסתה הלשכה להשפיע על מדינאים, כמו גם על אזרחים, לשאוף לשלום ולקדם רעיונות שהובילו להקמת חבר הלאומים.
בשלהי המאה ה-20 איבדה הלשכה מכוחה, ולאחר מלחמת העולם השנייה הוקמה מחדש בעזרת חקיקה מיוחדת בשווייץ ובסיסה הועבר לז'נבה. כיום הארגון ממשיך לפעול למען מימוש מטרותיו.
בודקת טהרה

בודקת טהרה היא אחות או בעלת הסמכה רפואית מקבילה, שהוכשרה לביצוע בדיקות גינקולוגיות על מנת לזהות מקור אפשרי נוסף לדימום שאין מקורו ברחם, כגון פצע בנרתיק או בצוואר הרחם. מטרת בדיקה זו היא כדי שלא תיטמא האישה בטומאת נידה, כדין כל אשה שראתה כתם על גופה או על בגדיה.
הכשרת בודקות טהרה מתבצעת מאז שנת תשס"ב על ידי מכון פוע"ה בשיתוף בית החולים ביקור חולים בקורס בהיקף 48 שעות, המועבר לאחיות, מיילדות או רופאות שומרות מצוות, וכולל הדרכה הלכתית ורפואית. המכון מקפיד על כך שהבודקות לא יורו לנבדקת בעצמן האם היא טמאה או טהורה.

סיבת הפנייה

נשים מופנות לבודקת טהרה על ידי רב או פונות אליה מיוזמתן, כשהן סובלות מדימום מחוץ לתקופת המחזור החודשי שלהן, וישנה סבירות שמקורו אינו ברחם. בודקת הטהרה משלימה את המידע הנדרש לקביעת מעמדו ההלכתי של הדם ולעיתים גם מזהה מצב פתולוגי ומפנה את הנבדקת לטיפול רפואי.
בודקת הטהרה עשויה להיות נגישה ופנויה יותר מרופא גינקולוג, מודעת יותר למשמעותה ההלכתית של הבדיקה, ולייתר צורך בבדיקה גינקולוגית על ידי גבר. בדיקות הטהרה מתבצעות בקליניקה פרטית, במרפאות קופת חולים בשיתוף פעולה עם הקופה, או בביתה הפרטי של הבודקת.
קווין פולקנר

ביוגרפיה

פולקנר נולד באוקסנארד שבקליפורניה, בנם של קיי וג'ים ולו אחות אחת. אמו עבדה בקולג' קהילתי ונטורה ואביו עבד בעיריית אוקסנארד. הוריו התגרשו בנעוריו והוא גדל בעיקר עם אמו. ב-1990 סיים תואר ראשון במדע המדינה באוניברסיטת המדינה של סן דייגו, בתקופת לימודיו שימש ראש אחוות קאפה סיגמא, סגן נשיא התאחדות הסטודנטים ונשיא ההתאחדות.
לאחר הלימודים עבד במשך שש שנים בחברת יחסי ציבור בסן פרנסיסקו, ב-1996 חזר לסן דייגו ועבד בחברת יחסי ציבור מקומית בה שימש סגן נשיא.
ב-2002 התמודד למועצת העיר סן דייגו אך נוצח. ב-2005 זכה בבחירות מיוחדות שנערכו לאחר התפטרות חבר המועצה המכהן, וביוני 2006 אחר כך זכה בבחירות לתקופת כהונה מלאה. ב-2010 זכה בבחירות לתקופת כהונה נוספת.
בעקבות התפטרותו של ראש העיר בוב פילנר באוגוסט 2013 על רקע האשמות בהטרדות מיניות, נערכו בחירות מיוחדות לראשות העיר בנובמבר 2013. פולקנר התמודד ועלה לסיבוב השני. בפברואר 2014 נבחר ברוב של 54.5% מקולות המצביעים והושבע לתפקידו בתחילת מרץ. ביוני 2016 זכה בבחירות לתקופת כהונה מלאה ברוב של 58.2%.
פולקנר נישא ב-1999 לקתרין, בעלת עסק לתכנון אירועים. הם הורים לבן ובת.
מסכת סוטה

מַסֶּכֶת סוֹטָה (או שׂוֹטָה) היא המסכת החמישית בסדר נשים, שהוא הסדר השלישי במשנה. בתלמוד הירושלמי מסכת זו היא האחרונה מסדר נשים. במסכת זו תשעה פרקים ובתלמוד הבבלי יש במסכת זו 48 דפים. קיים מנהג ללמוד מסכת זו בימי ספירת העומר, דף אחד ביום.

מיקומה של המסכת בסדר נשים

הגמרא מציינת כי מיקומה של המסכת אחרי מסכת נזיר הוא על בסיס ברייתא שבה אומר רבי: "למה נסמכה פרשת נזיר שבתורה לפרשת סוטה? לומר לך שכל הרואה סוטה בקלקולה ידיר עצמו מן היין". על קביעה זו מקשה הגמרא שבתורה ממוקמת פרשת סוטה לפני פרשת נזיר, וכי למה לא הוקדמה המסכת לפני מסכת נזיר? ועונה שמכיוון שבמסכת כתובות בפרק המדיר, נשנו הלכות נדרים, עבר עורך המשנה להלכות נדרים במסכת נדרים, ומהם להלכות נזירות שדומים לנדרים במהותם.
הרמב"ם לעומת זאת, מבאר בהקדמתו למשנה כי על המסכת היה להימצא אחרי מסכת גיטין "שעניינה מעניין הגירושין, שהסוטה כשתזנה – יש לכוף האיש והאשה על הגירושין".

במשנה

ששת הפרקים הראשונים עוסקים בדיני סוטה (כלומר אישה הנחשדת בזנות תחת בעלה). הפרק השביעי דן בהלכות בהם יש לומר נוסח מסוים (כמו פרשת סוטה), ובשאלה האם הנוסח צריך להיאמר דווקא בלשון הקודש או מותר לאומרו בכל לשון. הפרק השמיני דן בהלכות מלחמה והתשיעי בהלכות עגלה ערופה.
מודעות

מוּדעוּת (באנגלית: Awareness) היא הגעת קיומו של דבר לידיעת האדם, או הימצאותו של דבר מה באחת מרמות התודעה האנושית, הפרטית או הכללית.
כאשר אדם יודע על עצם קיומו של דבר כלשהו (אדם אחר, מקום, חפץ, רעיון או דפוס מחשבה), תופס אותו ומכיר בו - הוא מודע לו.
על פי רוב, אנשים מבוגרים שאינם סובלים מפתולוגיות יוכלו לדווח באופן כללי על מצב התודעה שלהם.
למונח מודעות יש משמעויות שונות, והוא משמש מספר דיסציפלינות.
מודעות היא מושג יחסי. ניתן להיות מודע לאירוע כלשהו באופן חלקי, באופן תת-תודעתי או מלא. מודעות יכולה להתמקד באירוע פנימי, כמו תחושה נעימה, או באירוע חיצוני באמצעות תפיסה חושית. המודעות משמשת כחומר גלם לקווליה או למושג של חוויה סובייקטיבית.
בשפה העברית המילה מציינת גם את הנוכחות של מידע בזיכרון וברגש, ואף כעניין מחייב.

היבטים פסיכולוגיים-קוגניטיביים

מודעות היא מושג מפתח בפסיכוביולוגיה, פסיכואנליזה ופסיכולוגיית הגשטלט. בפסיכוביולוגיה מודעות מוגדרת כתפיסה ותגובה קוגניטיבית למצב או אירוע.
בפסיכולוגיה מודעות מוגדרת כמרכיב קוגניטיבי המאפשר קליטת גירויים מהסביבה וגירויים פנימיים, כמו מחשבות, רגשות ותחושות פיזיות.
ישנם הבדלים משמעותיים בין תהליכי עיבוד מידע מודעים לתהליכים שאינם מודעים. אחד ההבדלים העיקריים הוא שלחוויה המודעת יש קיבולת מוגבלת. תהליכי עיבוד מידע מודעים ונשלטים מצריכים משאבי קשב רבים ועל כן הם יכולים להתבצע רק באופן סדרתי - זה אחר זה. להבדיל, הליכים עיבוד מידע אוטומטיים אינם מכוונים או נשלטים באופן רצוני, הם יעילים ביותר ומתרחשים מחוץ למודעות של האדם.
מתוך שלושת המאגרים בהם עובר המידע במהלך קידודו בזיכרון, רק הזיכרון לטווח קצר יכול להיות מושפע מהמודעות. זאת משום שהוא היחיד אשר נשלט על ידי התודעה.
באופן זה הוא מאפשר להאיר את אופיים של תהליכים כמו למידה והתפתחות.
לדוגמה, שינון הוא אסטרטגיית למידה המאפשרת לשמר מידע בזיכרון לטווח הקצר לאורך זמן רב יותר.
על פי תאוריית מרחב העבודה הגלובלי המודעות מאפשרת להנגיש מידע באופן גלובלי עבור טווח רחב של תהליכים קוגניטיביים כמו חשיבה לוגית, שליפה מהזיכרון, יכולת תכנון, גיבוש כוונות ודיווח מילולי.
המודעות מאפשרת גם הפעלה יעילה של מיומנויות חשיבה גבוהות על ידי שימוש במטא-קוגניציה. היא חיונית גם לצורך פיתוח יכולת שליטה עצמית.
היכולת ליצור ולשמר חוט מחשבה פנימי ללא תלות במציאות החיצונית, משחררת את האדם מהמגבלות של תגובה לאירועים סביבתיים מידיים בלבד.

היבט חברתי-תרבותי

במדעי החברה המילה מודעות מייצגת תשומת לב ציבורית אל נושא, בעיה או אירוע חברתי, מדעי או פוליטי. תנועות פוליטיות מנסות להחדיר למודעות הפרטית והציבורית נושאים ובעיות, כגון למחלת האיידס.

היבט טכנולוגי

במערכות מידע ובתקשורת, מערכות מודעות לסביבה יכולות להתאים את פעילותן בהתאם לנסיבות סביבתיות ללא צורך בהתערבות מפורשת של המשתמש. כאלו הן למשל מערכות מודעות מיקום כגון אפליקציות ניווט, פרסום ורשתות חברתיות מבוססות מיקום על גבי סמארטפונים וטאבלטים. מערכות מודעות לסביבה משמשות גם באפליקציות של אימות זהות ואבטחת מידע.
טרול פטנטים

טרול פטנטים הוא כינוי גנאי לאדם או חברה התובעים אחרים, לרוב חברות גדולות, על שימוש בפטנט שלהם, בצורה אגרסיבית ואופורטוניסטית. בדרך כלל, מדובר בגוף שאינו מפתח מוצר על פי הפטנט, אלא רק משתמש בו כמקור לתביעות כספיות נגד אחרים המעוניינים לפתח מוצרים כאלה.

מקור השם

טרול הוא יצור מהמיתולוגיה הנורדית והסקנדינבית. אחד הסיפורים על טרולים הוא שהם גרים מתחת לגשר (שמישהו אחר בנה) ודורשים כסף כדי לעבור בגשר]. בהשאלה השם משמש ככינוי גנאי לחברות בתחום הטכנולוגיה שלא יוצרות טכנולוגיה בעצמן ומתפרנסות אך ורק מגביית כסף על פטנטים של אחרים. השם הפך לפופולרי בעקבות השימוש של פיטר דטקין, אז היועץ המשפטי של אינטל במושג בשנת 2001: הוא התרעם על הכסף הרב שאינטל נדרשת לשלם על רישיונות פטנטים לחברות שלא מפתחות טכנולוגיה. הוא כינה אותן "סחטניות פטנטים". בעקבות תביעת דיבה הוא נאלץ לבחור במושג חלופי ובחר בשם "טרולי פטנטים".

שיטות של טרולי פטנטים

טרולי פטנטים פועלים באופן די דומה לכל חברה אחרת המגנה בתקיפות על הפטנטים שלה ומנצלת אותם לרווח כספי. אולם, הדגש העיקרי של טרולי פטנטים הוא על ניצול שימושים קיימים של הפטנט ולא על פיתוח שימושים חדשים. הם משקיעים את רוב זמנם בסריקה של השוק במטרה למצוא אחרים שעושים שימוש לא חוקי בפטנט שלהם. הם יעדיפו לתבוע חברה במצב נחות שיש לה הרבה להפסיד או מעט משאבים כדי להגן על עצמה, ובדרך כלל יעדיפו פתרון של פשרה כספית מהירה מאשר היגררות ארוכה בבתי המשפט, כדי ליצור תקדים עבור חברות אחרות שיאלצו לקנות רישיון עבור הפטנט. לחלופין, הם יכולים להתקיף תעשייה שלמה בתביעות משפטיות, כדי ליצור אפקט של זעזוע והד ציבורי.
הצלחתם של טרולי הפטנטים הראשונים, הביאו ליצירתן של חברות המתמחות בקניה של פטנטים, ותביעת הפרות פטנטים. חברות אלו אינן מייצרות דבר, והכנסתן מתקבלת אך ורק מהליכים משפטיים. מחקר שנערך בשנת 2012, מראה שהתופעה אינה זניחה כלל. על פי המחקר, בשנה זו כ-61% מהתביעות בנושא פטנטים בארצות הברית הוגשו על ידי טרולי פטנטים
אליעזר לדרמן

אליעזר לדרמן (נולד ב-1946) הוא פרופסור אמריטוס בפקולטה למשפטים, אוניברסיטת תל אביב. כיהן בעבר כפרופסור מן המניין וכדקאן הפקולטה (2000-1995).

ביוגרפיה

נולד בברית המועצות (כיום קזחסטן) בשנת 1946. ב-1949 עלה לישראל. שירת בצה"ל בין השנים 1964–1966. השלים תואר ראשון בפקולטה למשפטים באוניברסיטת תל אביב, בהצטיינות. לאחר מכן הצטרף למסלול הישיר לדוקטורט במשפטים באוניברסיטה העברית, אותו השלים בשנת 1978. את מחקר הפוסט דוקטורט עשה באוניברסיטת מישיגן.

קריירה אקדמית

ב-1976 הצטרף כאיש סגל לפקולטה למשפטים באוניברסיטת תל אביב. בתחילה כיהן כמרצה, מרצה בכיר ופרופסור חבר. בשנת 1995 החל לכהן כדקאן הפקולטה למשפטים עד לשנת 2000. ב-2001 קודם לדרגת פרופסור מן המניין.
תחום מחקרו העיקרי הוא תחום המשפט הפלילי.
הוא מרצה וחוקר בתחומים רבים: משפט פלילי, ההליך הפלילי, המשפט הישראלי ומוסדות החוק הישראלים, אחריות תאגידית וניהולית, הגנות פליליות ודיני מידע ומחשבים. בנוסף, מרצה במכון להשתלמות שופטים בתחומי המשפט הפלילי, עבירות צווארון לבן ועוד. כיהן בעבר כמרצה בקורסים לפרקליטים צבאיים ולקצינים בכירים בגופי אכיפת החוק של ישראל.
מכהן כיום, בין היתר, כחבר בסנאט אוניברסיטת תל אביב וכנשיא בית הדין לערעורים של סטודנטים לנושאים משמעתיים.
בלל מוחמד

ביוגרפיה

מוחמד נולד וגדל בשיקגו, ארצות הברית, בן למהגרים פלסטינים. בנעוריו התאמן בהיאבקות במסגרת בית הספר. הוא קיבל תואר במשפטים מטעם אוניברסיטת אילינוי באורבנה-שמפיין. בשנת 2010, לאחר שסיים את לימודיו, החל להתאמן ב-MMA. באוגוסט 2012, עם מאזן קרבות בלתי מנוצח בקריירה החובבנית, החל מוחמד להתחרות ב-MMA מקצועני. הוא התחרה בארגונים שונים (כולל בלאטור  וTitan FC ). ב-30 באפריל 2016, זכה מוחמד בתואר האליפות של Titan FC במשקל חצי-בינוני לאחר שניצח בנוק-אאוט טכני את סטיב קרל  בסיבוב הרביעי. לאחר ניצחון זה, חתם מוחמד על חוזה עם ה-UFC (עם מאזן קרבות מקצועני של 9 ניצחונות ללא הפסדים). ביולי 2016, הפסיד לראשונה כשהתמודד מול אלן ג'ובן . נכון ליולי 2018, מאזן הקרבות של מוחמד עומד על 14 ניצחונות ושני הפסדים.
היחטפות

היחטפות בבלשנות עברית היא תהליך שבו תנועה מפנה את מקומה לשווא נע או לחטף.

דוגמאות

גוף שלישי עבר מופיע הפועל לָקַח‏, ואילו צורת הרבים היא לְקַחְתֶּם‏ הקמץ תחת הלמ"ד פינה מקומו לשווא נע. זוהי היחטפות.
גוף שלישי עבר מופיע הפועל עָשָׂה‏, ואילו צורת הרבים היא עֲשִׂיתִם‏ הקמץ תחת העי"ן פינה מקומו לחטף פתח. זוהי היחטפות.

הסבר התופעה

הסבר התופעה נעוץ בכלל: תזוזת ההטעמה גוררת היחטפות.
לדוגמה, במילה לָקַח הטעם על ההברה קַח, ואילו בלְקַחְתֶּם הטעם על ההברה תֶּם, יוצא כי במעבר לצורת הרבים זזה ההטעמה.
מכיוון שדובר השפה יודע שעליו "לשמור אוויר" להברה המוטעמת, הוא מעדיף לקצר את זמן ההגיה של ההברות הראשונות והלא-מוטעמות, כלומר להחטיף אותן.

חטף מול שווא נע

במקרה שבו ההיחטפות חלה על אות גרונית, מוחלף השווא הנע בחטף, וזאת בגלל הקושי הקיים בקרב דוברי השפה להגות אות גרונית בשווא נע.
דוגמאות:
גוף שלישי עבר אָכַל‏ ואילו צורת הרבים אֲכַלְתֶּם‏.

גוף שלישי עבר הָלַךְ ‏ ואילו צורת הרבים הֲלַכְתֶּם‏

גוף שלישי עבר חָרַשׁ‏ ואילו צורת הרבים חֲרַשְׁתֶּם‏
רבקה בת מאיר טיקטינר

רבקה בת מאיר טִיקְטִינֶר (בכתיב יידי: טיקטינער; נפטרה בפראג בכה בניסן ה'שס"ה, ב- 3 באפריל 1605) הייתה מחברת ספרים, מתרגמת, משוררת יידיש, דרשנית לנשים, והאישה היהודייה הראשונה שידוע כי חיברה ספר שלם.
ספרה, "מֵינֶקֶת רבקה", ספר מוסר ביידיש המכוון לנשים יהודיות נשואות, חובר אחרי 1581 ופורסם רק לאחר מותה: מהדורה ראשונה בפראג ה'שס"ט (1609) ומהדורה שנייה בקרקוב ה'שע"ח (1618). כמו כן היא חיברה שיר לשמחת תורה, לשימוש ליטורגי נשי: "שמחת תורה לִיד".

ביוגרפיה

שנת לידתה של טיקטינר לא ידועה. אביה, שרק שמו הפרטי ידוע - מאיר -  הגיע, כנראה, מהעיר טיקטין ליד ביאליסטוק.
מועד הגעתה לפראג אינו ידוע, וייתכן שספרה נכתב בפולין. ספרה מתייחס למציאות של המאה ה-16 בפולין. היא כונתה, גם בספרה וגם בתפילת היזכור לעילוי נשמתה, "רבנית",  אך לא ידוע אם הייתה נשואה לרב, כמשמעות הביטוי בימינו. ייתכן שהתואר ניתן לה בשל למדנותה הגדולה ופעילותה כדרשנית. במצבתה נכתב: "הייתה דורשת יום וליל לנשים בכל קריה נאמנה". ידוע על עוד נשים למדניות בפראג, ואף הכינוי "דרשנית" נזכר בקשר לנשים נוספות. ילדים לא מוזכרים במצבתה או בתפילת היזכור עליה, וייתכן שהייתה חשוכת ילדים.

השיר לשמחת תורה

זהו השיר הקדום ביותר ביידיש מסוגו שהגיע לידינו מפולין. אין שם לשיר וקישורו לשמחת תורה הוסק ממספר שורות בו, בהן מובעת הודיה על מתן התורה. 
השיר נועד לשירה על ידי נשים כאשר קישטו את ספר התורה לקראת שמחת תורה, ומחולק לשני חלקים: בראשון אקרוסטיכון באלף בית עברי ובשני אקרוסטיכון בו נמצא שמה של המחברת: "רבקה דבת מאי<ר> זצל". מבנה זה של שני אקרוסטיכונים הופיע גם בשיר מוקדם יותר, שיר על יוסף הצדיק שנמצא בכתב יד משנת 1382 ומהווה את ראשית השירה ביידיש  הידועה לנו. 
בשיר 80 שורות חרוזות ותוכנו שבח והלל לבורא עולם, הודיה על מתן תורה ותיאור הגאולה לעתיד לבוא.

השפעתה של רבקה טיקטינר

ספרה ודמותה כמעט נשכחו בקרב היהודים דוברי יידיש והיא מוזכרת ונדונה דווקא בקרב לא יהודים.
במאה ה-17 הייתה רבקה למושא התעניינות מצד תאולוגים והבראיסטים נוצריים, כפי שמעיד חיבורו של פרופ' יוהאן קונרד לופט (Lufft),‏ De Rebeca Polona eruditarum in gente Judaica foeminarum rariori exemplo (לטינית: "רבקה הפולנייה: על דוגמה נדירה של אישה יהודייה מלומדת") משנת 1719. כמו כן דן בה גם וגנזייל שציין כבר ב 1674 שספרה הוא נדיר ביותר.
מחו"ה אלון

מבנה הבסיס

הבסיס מחולק לשלוש מגמות עיקריות:

מגמה השכלה

במגמת השכלה מתקיים "קורס תג"ת", שמטרתו היא השלמת השכלה ל-12 שנות לימוד ברמה של תעודת גמר תיכון המאושרת על ידי משרד החינוך. הקורס הוא קורס שכל חייל ללא 12 שנות לימוד זכאי לקבל. הקורס מקנה לחייליו מיומנויות למידה שונות שתורמות ברכישת כלים להתמודדות מול קשיים לימודיים, מצבי לחץ וחרדת מבחנים.  
פלוגת "אפיק" פועלת בשתי מתכונות- מתכונת סגורה, שמתנהלת על פי תנאי בסיס סגור במחו"ה אלון בלבד, ומתכונת פתוחה שמתנהלת על פי תנאי בסיס פתוח בבסיס חצרים, בבסיס מצל"ח שבמחנה צריפין, ובבית דני בתל אביב. 
הקורסים מועברים על ידי מפקדות ומפקדי השכלה המקצועיים כל אחד במקצוע שאותו הוא מלמד (מתמטיקה, אנגלית, הבנת הנקרא, חיבור, גאוגרפיה ואזרחות). הליווי המקצועי נעשה על ידי קצינות הוראה ומדריכות פדגוגיות עובדות צה״ל. בקורס הסגור ניתן להשלים ל-3 יח״ל במתמטיקה ול- 3 או 5 יח״ל באנגלית. 
אל הקורסים מגיעים חיילים וחיילות מכלל היחידות השונות בצה״ל הכוללות את מג״ב, שב״ס שח״ר ושח״מ.
פונקציה אנליטית

פונקציה אנליטית היא פונקציה שיש לה פיתוח לטור חזקות המתכנס אליה בסביבה כלשהי. בזכות מבחן השורש של קושי, גם הנגזרת של פונקציה אנליטית היא אנליטית, ולכן אפשר לגזור פונקציה כזו אינסוף פעמים. 
ניתן להוכיח כי פונקציה מרוכבת היא הולומורפית אם ורק אם היא אנליטית מרוכבת. זהו הסוג החשוב ביותר של פונקציה אנליטית, עד כדי כך שלפעמים מחליפים בין המושגים. פונקציות אלה הן האובייקט המרכזי באנליזה מרוכבת.
באופן רחב יותר, תכונת האנליטיות יכולה לחול על כל פונקציה משדה מקומי לעצמו, ובפרט ישנן פונקציות אנליטיות ממשיות. לטור החזקות המייצג פונקציה אנליטית ממשית (או מרוכבת) יש רדיוס התכנסות גדול מאפס.

הגדרה

תהי  פונקציה ממשית או מרוכבת. נאמר ש- אנליטית בנקודה  אם  מוגדרת בסביבה של , וניתנת לפיתוח לטור חזקות שמתכנס ל- בסביבה של :
לטור כזה יש סביבת התכנסות המכילה כדור פתוח ברדיוס , נאמר, ומוכלת בכדור הסגור בעל אותו רדיוס.
ממבחן השורש של קושי נובע שטור החזקות המייצג את  הוא גזיר, והנגזרת בעלת אותו רדיוס התכנסות. לכן פונקציה אנליטית גזירה אינסוף פעמים בנקודה . הדוגמה הפשוטה לפונקציה אנליטית היא פולינום בעל מקדמים ממשיים או מרוכבים.
אומרים שפונקציה  היא אנליטית בתחום פתוח  אם היא אנליטית בכל נקודה בתחום .

הכללה לכמה משתנים

נניח כעת כי  היא פונקציה (שוב, ממשית או מרוכבת) של  משתנים.
נאמר ש- אנליטית בנקודה  אם  מוגדרת בסביבה של  וניתנת לפיתוח לטור חזקות שמתכנס ל- בסביבה של :
הצמדה איזוגונלית

בגאומטריה, הצמודה האיזוגונלית של P ביחס למשולש ABC נבנית על ידי שיקוף הישרים PA, PB, PC סביב חוצי הזוויות של A, B, C. שלושת הישרים החדשים נחתכים בצמודה האיזוגונלית ל-P. שלושתם נחתכים בנקודה כתוצאה של משפט צ'בה לזוויות. מסמנים את הצמודה האיזוגונלית ל-P ב-*P. הצמודה האיזוגונלית של *P היא P.
הצמודה האיזוגונלית למרכז המעגל החסום I היא עצמה. מרכז המעגל החוסם O ומפגש הגבהים H צמודים איזוגונלית זה לזה. הצמודה האיזוגונלית למפגש התיכונים היא נקודת למואן (מהגדרה). הצמודה האיזוגונלית של נקודה על צלע המשולש היא הקודקוד שמול הצלע, וזה המקרה יחיד בו הצמדה איזוגונלית אינה חד-חד-ערכית.
בקואורדינטות טריליניאריות, הצמודה האיזגונלית של  היא . בקואורדינטות בריצנטריות, הצמודה האיזוגונלית של  היא  כאשר  הן אורכי צלעות המשולש.
לעיתים קרובות, ישנו צורך לחשוב על הצמדה איזוגונלית כפונקציה ולראות מה היא עושה לישרים ומעגלים. הצמדה איזוגונלית של ישר נותנת חתך חרוט שעובר דרך קודקודי המשולש; אליפסה, פרבולה או היפרבולה בהתאם לכמות הפעמים שהישר חותך את המעגל החוסם. הצמדה איזוגונלית של המעגל החוסם של המשולש היא הישר באינסוף.

באמצעות אליפסה

עבור משולש ABC, שתי נקודות צמודות איזוגונלית אם ורק אם יש חתך חרוט ששתי הנקודות הללו הן מוקדיה ומשיקה למשולש. 

תכונה זו נובעת ממשפט סלמון. נוכיח רק כיוון אחד עבור 2 נקודות בתוך המשולש; במקרה זה, חתך החרוט הוא אליפסה. 

יהיו ABC קודקודי המשולש, P ו-Q נקודות צמודות איזוגונלית בתוך המשולש. נעביר את האליפסה הגדולה ביותר שמוקדיה P ו-Q שנמצאת בתוך המשולש ונניח, בלי הגבלת הכלליות, שהיא משיקה ל-BC בנקודה D. נעביר משיק מ-C לאליפסה (שאינו BC), ונקרא לנקודה בה הוא משיק לאליפסה ב-E. ממשפט סלמון ומהגדרת הצמדה איזוגונלית, ידוע כי  מה שאומר כי E נמצאת על CA, מה שאומר כי האליפסה משיקה לישר CA. באופן סימטרי, אפשר להוכיח כי האליפסה משיקה לישר BA ולכן האליפסה משיקה למשולש. 

אם ישנה אליפסה כזאת, מוקדיה צמודים איזוגונלית מידית ממשפט סלמון.

באמצעות מעגל עקבים

עבור משולש ABC, שתי נקודות צמודות איזוגונלית אם ורק אם לשתיהן יש אותו מעגל עקבים. 

נניח כי לנקודות P ו-Q אותו מעגל עקבים במשולש ABC. נסמן את עקבי הגבהים של P ל-AB,AC ב-D,E ואת עקבי הגבהים של Q ל-AB,AC ב-F,G (בהתאמה). מחזקת הנקודה של A, נובע כי  ומזה נובע כי  שכן כל הזוויות שוות ויש יחס צלעות מתאים. מדמיון זה נובע בקלות  ובצורה דומה מוכיחים שוויון זוויות לשאר הקדקודים.